Hubert Fauntleroy Julian (20. syyskuuta 1897 Port of Spain, Trinidad – 19. helmikuuta 1983 New York, Yhdysvallat) oli "Musta Kotka" -nimellä tunnettu ilmailun pioneeri. Hän otti osaa Abessinian sotaan ja oli myös vapaaehtoisena lentäjänä Suomen ilmavoimissa talvisodan jälkeen keväällä 1940. Toisen maailmansodan jälkeen Julian keräsi huomattavan omaisuuden kansainvälisenä asekauppiaana. Julianilla oli saavutuksia lentäjänä ja laskuvarjohyppääjänä, mutta hän myös paisutteli huomattavasti suorituksiaan.